༄༅། །སྤྱོད་འཇུག་མཆོད་བརྗོད་ཀྱི་ཚིག་འགྲེལ་བློ་གསར་མགུལ་རྒྱན་ཅེས་བྱ་བ་བཞུགས་སོ། །

༄༅། ། གཉིས་པ་བར་དུ་མཚན་དོན་དེ་ལྡན་གྱི་གཞུང་དངོས་བརྗོད་པ་ལ། གཞུང་བརྩམ་པ་ལ་འཇུག་པའི་རྒྱུ་ཐོག་མར་དགེ་བ་ཀླད་ཀྱི་དོན། བརྩམ་བྱའི་བསྟན་བཅོས་ལུས་ཀྱི་རང་བཞིན་བར་དུ་དགེ་བ་གཞུང་གི་དོན། བརྩམས་པ་མཐར་ཕྱིན་པ་ཐ་མར་དགེ་བ་མཇུག་གི་དོན་དང་གསུམ་ལས། དང་པོ་ལ། རང་དོན་མཆོད་པར་བརྗོད་ཅིང་བཤད་པར་དམ་བཅའ་བ། གཞན་དོན་དུ་ཁེངས་པ་བསྐྱུངས་ཤིང་སྤྲོ་བ་བསྐྱེད་པ་གཉིས་ལས། དང་པོ་ལ་གཉིས། མཆོད་པར་བརྗོད་པ་དང༌། བརྩམ་པར་དམ་བཅའ་བའོ། །དང་པོ་མཆོད་པར་བརྗོད་པ་ནི། བདེ་གཤེགས་ཆོས་ཀྱི་སྐུ་མངའ་སྲས་བཅས་དང༌། །ཕྱག་འོས་ཀུན་ལའང་གུས་པར་ཕྱག་འཚལ་ཏེ། །ཞེས་གསུངས་ཏེ། སུ་ག་ཏ་ཞེས་པའི་སྒྲ་ལས་དྲངས་ན་བདེ་བའི་སྒྲ་ནི་མཛེས་པ་ལ་སོགས་པ་དོན་གསུམ་ལ་འཇུག་སྟེ། གཟུགས་ནས་རྣམ་མཁྱེན་གྱི་བར་གྱི་འདུས་པའི་ཤེས་བྱའི་ཆོས་ཐམས་ཅད་རང་བཞིན་མེད་པའི་གནས་ལུགས་དེ་ཁོ་ན་ཉིད་དུ་ཡང་དག་པར་རྟོགས་པས་མཛེས་པར་གཤེགས་པ་སྟེ། དཔེར་ན་སྐྱེས་བུ་གཟུགས་མཛེས་པ་རྒྱན་གྱིས་བརྒྱན་པ་ལྟ་བུ་དང༌། དེས་རྟོགས་པ་ཕུན་སུམ་ཚོགས་པའི་ཡོན་ཏན་བསྟན། སྐྱེ་བ་དང་འདོད་ཆགས་ལ་སོགས་པའི་ཉེས་པ་རྣམས་ཀྱི་རྒྱུ་ང་དང་ངར་འཛིན་པའི་བདེན་འཛིན་གྱི་ས་བོན་མ་རིག་པ་རྣམ་པ་ཐམས་ཅད་དུ་རྩ་བ་དྲུངས་ནས་འབྱིན་པའམ་སྤངས་པས་སླར་འཁོར་བར་མི་ལྡོག་པར་གཤེགས་པ་སྟེ། དཔེར་ན་འབྲུམ་ནད་བྱང་བའི་སྐྱེས་བུ་ལྟ་བུ་དང༌། དེས་ཉོན་སྒྲིབ་སྤང་བ་བསྟན། ཉེས་པ་ཐམས་ཅད་ཀྱི་བག་ཆགས་ལུས་ཀྱི་གནས་ངན་ལེན་སྦྲུལ་ནག་པོ་རྐང་པས་བརྫིས་པ་ལྟ་བུ་དང༌། ངག་གི་གནས་ངན་ལེན་གད་མོ་རྟ་གད་དུ་རྒོད་པ་ལྟ་བུ་དང༌། སེམས་ཀྱི་གནས་ངན་ལེན་མི་ཤེས་པའི་རྒྱུ་བཞི་ལ་སོགས་པ་ལྟ་བུ་སྟེ། མི་ཤེས་པའི་རྒྱུ་བཞི་ནི། གནས་ཀྱི་བསྐལ་བས་མི་ཤེས་པ་དང༌། དུས་ཀྱི་བསྐལ་བས་མི་ཤེས་པ་དང༌། རྒྱུ་ཐུག་མེད་ལ་འབྲས་བུ་ཐུག་མེད་ཡིན་པར་མི་ཤེས་པ་དང༌། སངས་རྒྱས་ཀྱི་ཆོས་ཟབ་ཅིང་ཕྲ་བ་རྣམས་མི་ཤེས་པ་དང་བཞི་ལས། དང་པོ་གནས་ཀྱི་བསྐལ་བས་མི་ཤེས་པ་ནི། མོའུ་གལ་གྱི་བུས་རང་གི་མ་བྱང་ཕྱོགས་འོད་ཟེར་ཅན་དུ་དམྱལ་བར་སྐྱེ་བ་མི་ཤེས་པ་དང༌། གཉིས་པ་དུས་ཀྱི་བསྐལ་བས་མི་ཤེས་པ་ནི། ཤཱ་རི་བུས་ཁྱིམ་བདག་དཔལ་སྐྱེས་ཀྱི་རྒྱུད་ལ་ཐར་པའི་ས་བོན་ཡོད་པར་མི་ཤེས་པ་དང༌། གསུམ་པ་རྒྱུ་ཐུག་མེད་ལ་འབྲས་བུ་ཐུག་མེད་ཡིན་པར་མི་ཤེས་པ་སྟེ། ཡབ་སྲས་མཇལ་བའི་མདོ་ལས། རྨ་བྱའི་མདོངས་སྒྲོ་གཅིག་ལ་ཡང༌། །རྒྱུ་ཡི་དབྱེ་བ་ཐ་དད་པས། །དེ་མཁྱེན་པ་ནི་རྣམ་མཁྱེན་པ། །ཀུན་མཁྱེན་ཡེ་ཤེས་མིན་པས་མིན། །ཞེས་གསུངས་པ་ལྟ་བུ་དང༌། བཞི་པ་སངས་རྒྱས་ཀྱི་ཆོས་ཟབ་ཅིང་ཕྲ་བ་རྣམས་མི་ཤེས་པ་ནི། སྟོབས་བཅུ་དང་མི་འཇིགས་པ་བཞི་ལ་སོགས་པ་ལྟ་བུའོ། །དེ་ལྟ་བུའི་གནས་ངན་ལེན་གྱི་མཚན་ཉིད་སྤངས་ཏེ་རང་གིས་རྟོགས་པའི་ལམ་གཞན་རྒྱུད་ལ་སྟོན་པ་ལ་མི་གསལ་བ་སྤངས་པས་མ་ལུས་པར་གཤེགས་པ་སྟེ། དཔེར་ན་བུམ་པ་ཆུས་ལེགས་པར་བཀང་བ་ལྟ་བུའོ། །དེས་ཤེས་སྒྲིབ་སྤང་བ་བསྟན་པ་སྟེ། ཆོས་ཀྱི་གྲགས་པའི་ཞལ་སྔ་ནས། ལེགས་པར་མ་སོང་མུ་སྟེགས་རྣམས། །སློབ་པ་རྣམས་ནི་ཡང་ཡང་འཁོར། །མི་སློབ་བགྲོད་བྱ་ཀུན་བགྲོད་མིན། །བདེ་གཤེགས་གསུམ་ལས་ཁྱད་པར་འཕགས། །ཞེས་གསུངས་པ་ལྟར། མཛེས་པར་གཤེགས་པ་ནི། ཕྱི་རོལ་པ་ལས་ཁྱད་པར་འཕགས་པ་དང༌། མི་ལྡོག་པར་གཤེགས་པ་ནི། སློབ་པ་རྣམས་ལས་ཁྱད་པར་འཕགས་པ་དང༌། མ་ལུས་པར་གཤེགས་པ་ནི། མི་སློབ་པ་ལས་ཁྱད་པར་འཕགས་པའོ། །གོང་དུ་བསྟན་པ་དེ་ལྟར་ལམ་བདེ་བ་བྱང་ཆུབ་སེམས་དཔའི་ཐེག་པ་ལ་བརྟེན་ནས་འབྲས་བུ་བདེ་བ་སངས་རྒྱས་ཀྱི་སར་གཤེགས་པས་ན་བདེ་གཤེགས་ཏེ། གཞུང་འདི་ཉིད་ལས། བདེ་ནས་བདེ་བར་འགྲོ་བ་ལ། །སེམས་ཤེས་སུ་ཞིག་སྒྱིད་ལུག་འགྱུར། །ཞེས་གསུངས་སོ། །སྤངས་རྟོགས་ཉན་རང་ལས་ཡང་དག་པར་རྫོགས་པའི་སངས་རྒྱས་ཏེ་མ་རིག་པའི་གཉིད་མཐུག་པོ་ལྟ་བུ་ལས་སངས་ཤིང་ཤེས་བྱའི་ཆོས་ལ་བློ་གྲོས་པདྨའི་འདམ་མ་ལྟར་རྒྱས་པས་ན་སངས་རྒྱས་ཏེ། སྐྱབས་འགྲོ་བདུན་ཅུ་པ་ལས། ཉོན་མོངས་གཉིད་ལས་སངས་ཕྱིར་དང༌། །ཤེས་བྱ་ལ་ཡང་བློ་རྒྱས་ཕྱིར། །སངས་རྒྱས་པདྨ་ལྟར་སངས་རྒྱས། །དེ་ཕྱིར་སངས་རྒྱས་ཞེས་བརྗོད་དོ། །ཞེས་གསུངས་སོ། །བཅོམ་ལྡན་ནི། བདུད་བཞི་བཅོམ་ཞིང་ལེགས་པའི་ཡོན་ཏན་དྲུག་དང་ལྡན་པས་ན་བཅོམ་ལྡན་ཏེ། བདུད་བཞི་ནི། ཇི་སྐད་དུ། ཉོན་མོངས་བདུད་དང་འཆི་བདག་བདུད། །ཕུང་པོའི་བདུད་དང་ལྷ་བུའི་བདུད། །བདུད་བཞི་བཅོམ་པས་བཅོམ་ཞེས་བྱ། །ཞེས་གསུངས་སོ། །ལེགས་པའི་ཡོན་ཏན་དྲུག་ནི། མདོ་ལས། དབང་ཕྱུག་དང་ནི་གཟུགས་བཟང་དང༌། །དཔལ་དང་གྲགས་དང་ཡེ་ཤེས་དང༌། །བརྩོན་འགྲུས་ཕུན་སུམ་ཚོགས་གྱུར་པ། །དྲུག་པོ་དེ་ལ་ལྡན་ཞེས་བྱ། །ཞེས་གསུངས་པ་ལྟར། གདུལ་བྱ་རིགས་ཅན་གསུམ་དབང་དུ་གྱུར་པས་ན་དབང་ཕྱུག་ཕུན་སུམ་ཚོགས་པའི་ཡོན་ཏན་དང༌། སྐུ་ལ་མཚན་བཟང་པོ་སུམ་ཅུ་རྩ་གཉིས་དང་དཔེ་བྱད་བཟང་པོ་བརྒྱད་ཅུས་བརྒྱན་པས་ན་གཟུགས་བཟང་བ་ཕུན་སུམ་ཚོགས་པའི་ཡོན་ཏན་དང༌། དོན་གཉིས་འབྱོར་པའི་དཔལ་ཕུན་སུམ་ཚོགས་པ་དང་ལྡན་པས་ན་དཔལ་ཕུན་སུམ་ཚོགས་པའི་ཡོན་ཏན་དང༌། སྙན་པའི་བ་དན་འཇིག་རྟེན་གསུམ་དུ་གྲགས་པས་ན་གྲགས་པ་ཕུན་སུམ་ཚོགས་པའི་ཡོན་ཏན་དང༌། ཇི་ལྟ་ཇི་སྙེད་མཁྱེན་པའི་ཡེ་ཤེས་གཉིས་དང་ལྡན་པས་ན་ཡེ་ཤེས་ཕུན་སུམ་ཚོགས་པའི་ཡོན་ཏན་དང༌། བསྐལ་པ་གྲངས་མེད་གསུམ་གྱི་ཡུན་ལ་བརྩོན་འགྲུས་རྩོམ་པ་ཕུན་སུམ་ཚོགས་པ་དང་ལྡན་པས་ན་བརྩོན་འགྲུས་ཕུན་སུམ་ཚོགས་པའི་ཡོན་ཏན་ཏེ། དེ་ལྟ་བུའི་ལེགས་པའི་ཡོན་ཏན་དྲུག་དང་ལྡན་པ་དེ་ལ་ལྡན་ཞེས་བྱའོ། །འདས་ནི། སྲིད་ཞི་གཉིས་ཀྱི་མཐའ་ལས་འདས་པ་ན་འདས་ཏེ། གཞུང་འདི་ཉིད་ལས། ཆགས་དང་འཇིགས་མཐའ་ལས་གྲོལ་བ། །འཁོར་བ་གནས་པ་འགྲུབ་འགྱུར་བ། །ཞེས་དང༌། ཤེས་པས་སྲིད་ལ་མི་གནས་ཤིང༌། །སྙིང་རྗེས་ཞི་ལ་མི་གནས་པར། །ཞེས་གསུངས་སོ། །དེ་ཡན་ཆད་སྟོན་པ་བཅོམ་ལྡན་འདས་ལ་མཆོད་པར་བརྗོད་ཟིན་ནས། གཉིས་པ་དམ་པའི་ཆོས་ལ་མཆོད་པར་བརྗོད་པ་ནི། རྟོགས་པ་ཆོས་ཀྱི་སྐུ་དང་བསྟན་པ་ཆོས་ཀྱི་སྐུ་མངའ་བ་སྟེ། རྒྱུད་བླ་མ་ལས། ཆོས་སྐུ་རྣམ་གཉིས་ཤེས་བྱ་སྟེ། །ཆོས་དབྱིངས་ཤིན་ཏུ་དྲི་མ་མེད། །དེ་ཡི་རྒྱུ་མཐུན་ཟབ་པ་དང༌། །སྣ་ཚོགས་ཚུལ་ནི་སྟོན་པའོ། །ཞེས་གསུངས་པ་ལྟར། །ཆོས་དབྱིངས་ཤིན་ཏུ་དྲི་མ་མེད་པ་ནི་རྟོགས་པ་ཆོས་ཀྱི་སྐུའམ་འགོག་པའི་བདེན་པ་བསྟན་པ་དང༌། དེའི་རྒྱུ་མཐུན་བསྟན་པ་ཆོས་ཀྱི་སྐུ་ནི་ཟབ་པ་དོན་དམ་པའི་བདེན་པ་བསྟན་པ་དང༌། སྣ་ཚོགས་པ་ཀུན་རྫོབ་ཀྱི་བདེན་པ་བསྟན་པ་སྟེ། དེས་སློབ་ལམ་གྱི་རྒྱུད་ཀྱིས་བསྡུས་པའི་ལམ་གྱི་བདེན་པ་བསྟན་པ་ཡིན་ནོ། །དེ་ཡན་ཆད་བསྟན་པ་དམ་པའི་ཆོས་ལ་མཆོད་པར་བརྗོད་ཟིན་ནས། གསུམ་པ་དགེ་འདུན་དཀོན་མཆོག་ལ་མཆོད་པར་བརྗོད་པ་ནི། ས་ལ་གནས་པའི་བྱང་ཆུབ་སེམས་དཔའ་རྣམས་ཏེ། ཇི་སྐད་དུ། རབ་ཏུ་དགའ་དང་དྲི་མ་མེད། །འོད་འབྱེད་པ་དང་འོད་འཕྲོ་བ། །སྦྱང་དཀའ་བ་དང་མངོན་དུ་གྱུར། །རིང་དུ་སོང་དང་མི་གཡོ་བ། །ལེགས་པའི་བློ་གྲོས་ཆོས་ཀྱི་སྤྲིན། །ཞེས་གསུངས་པ་ལྟར། ས་དང་པོ་རབ་ཏུ་དགའ་བ། གཉིས་པ་དྲི་མ་མེད་པ། གསུམ་པ་འོད་འབྱེད་པ། བཞི་པ་འོད་འཕྲོ་བ། ལྔ་པ་སྦྱང་དཀའ་བ། དྲུག་པ་མངོན་དུ་གྱུར་པ། །བདུན་པ་རིང་དུ་སོང་བ། བརྒྱད་པ་མི་གཡོ་བ། དགུ་པ་ལེགས་པའི་བློ་གྲོས། བཅུ་པ་ཆོས་ཀྱི་སྤྲིན་ཏེ་བཅུའོ། །དེ་ལྟར་ས་བཅུ་ལམ་ལྔའི་སྤངས་རྟོགས་ཀྱི་ཡོན་ཏན་ལ་མངའ་བརྙེས་ཤིང་ཐོས་བས་སྒོམ་གསུམ་གྱིས་རྒྱལ་བའི་གདུང་འཛིན་པ། འཆད་རྩོད་རྩོམ་གསུམ་གྱི་དམ་པའི་ཆོས་ཀྱི་མཛོད་འཛིན་པ། མཁྱེན་བརྩེ་ནུས་གསུམ་གྱིས་གདུལ་བྱའི་ལྷག་མ་བསྐྱང་བ་སྟེ་རྒྱུ་གསུམ་མམ་དམ་པའི་ཚུལ་དགུ་དང་ལྡན་པའི་རྒྱལ་བའི་སྲས་བྱང་ཆུབ་སེམས་དཔའ་སྟེ་སྤྱིར་སྲས་ལ་དབྱེ་ན་སྐུའི་སྲས་སྒྲ་གཅན་འཛིན། གསུང་གི་སྲས་ཉན་ཐོས་རང་རྒྱལ། ཐུགས་ཀྱི་སྲས་བྱང་ཆུབ་སེམས་དཔའ་དང་གསུམ་ལས། སྐབས་འདིར་ཐུགས་སྲས་བྱང་ཆུབ་སེམས་དཔའ་ནི་རྒྱུ་བཞི་དང་ལྡན་པ་སྟེ། རྒྱུད་བླ་མ་ལས། ཐེག་མཆོག་ལ་མོས་ས་བོན་ཤེས་རབ་དང༌། །སངས་རྒྱས་ཆོས་བསྐྱེད་མ་དང་བསམ་གཏན་དང༌། །བདེ་བའི་མངལ་གནས་སྙིང་རྗེ་མ་མ་ཅན། །གང་ཡིན་དེ་ནི་ཐུབ་པའི་རྗེས་སྐྱེས་སྲས། །ཞེས་གསུངས་པ་ལྟར། དཔེར་ན་འཁོར་ལོས་བསྒྱུར་རྒྱལ་གྱིས་བཞག་པའི་ས་བོན་དམ་པ་དང༌། དེའི་བཙུན་མོ་དམ་པ་དང༌། བདེ་བའི་མངལ་གནས་དམ་པ་དང༌། བསྐྱེད་བསྲིང་བའི་མ་མ་སྟེ་རྒྱུ་བཞི་ལས་འཁོར་ལོས་བསྒྱུར་བའི་སྲས་བསྐྲུན་པ་ལྟར་སྐབས་འདིར་ཐེག་པ་ཆེན་པོའི་ཆོས་ལ་མོས་པ་དང༌། སངས་རྒྱས་ཀྱི་ཆོས་བསྐྱེད་པའི་ཤེས་རབ་དང༌། བསམ་གཏན་གྱི་ཏིང་ངེ་འཛིན་དང༌། དམིགས་པ་མེད་པའི་སྙིང་རྗེ་ཆེན་པོ་སྟེ་རྒྱུ་རྨད་བྱུང་བཞི་ལས་འཁྲུངས་པའི་ཐུགས་ཀྱི་སྲས་བྱང་ཆུབ་སེམས་དཔའི་ཚོགས་དང་བཅས་པ་རྣམས་ལ་མཆོད་པར་བརྗོད་པ་དང༌། དེར་མ་ཟད་གཞན་ཡང་ཕྱག་བྱ་བར་འོས་པ་རང་ལ་བསླབ་པ་སྦྱིན་པའི་མཁན་པོ་དང་བླང་དོར་གྱི་གནས་སྟོན་པའི་སློབ་དཔོན་ལ་སོགས་པ་རང་ལས་བསླབ་པ་གྲིབ་ཚོད་ཐུན་ཚོད་གཅིག་གི་རྒན་པ་ཀུན་ལའང་བསྙེན་བཀུར་གྱི་གནས་ཤེས་པའི་ཕྱིར་སྒོ་གསུམ་གུས་པར་བྱས་ནས་ཕྱག་འཚལ་ཏེ། ཏེ་ཞེས་པ་བརྩམ་པར་དམ་བཅའ་བ་འདྲེན་པའི་ལྷག་བཅས་ཀྱི་སྒྲ་ཡིན་ནོ། །ཀླུ་སྒྲུབ་ཞབས་ཀྱིས། བསྟན་བཅོས་བྱེད་པོས་སྟོན་པ་ལ། །མཆོད་པར་བརྗོད་པ་འབྲེལ་མེད་མིན། །སྟོན་པ་དང་ནི་བསྟན་པ་ལ། །དད་འདུན་སྐྱེ་བར་བྱ་ཕྱིར་རོ། །ཞེས་དང༌། སངས་རྒྱས་ཡོན་ཏན་བསྔགས་པའི་མདོ་ལས། གང་དག་སྟོན་པ་བདེ་གཤེགས་ལ། །མཆོད་པ་ཆུང་ངུ་བྱས་ན་ཡང༌། །ལྷ་མིའི་བདེ་བ་ཀུན་ཐོབ་ཅིང༌། །འཆི་མེད་དམ་པ་ཐོབ་པར་འགྱུར། །ཞེས་གསུངས་སོ། །གཉིས་པ་བརྩམ་པར་དམ་བཅའ་བ་ལ་གཉིས། བརྩམ་པར་དམ་བཅའ་བ་དངོས་དང༌། ཞར་བྱུང་དུ་དགོས་སོགས་ཆོས་བཞི་བསྟན་པའོ། །དང་པོ་ནི། བདེ་གཤེགས་སྲས་ཀྱི་སྡོམ་ལ་འཇུག་པ་ནི། །ལུང་བཞིན་མདོར་བསྡུས་ནས་ནི་བརྗོད་པར་བྱ། །ཞེས་གསུངས་ཏེ། བདེ་བར་གཤེགས་པ་རྒྱལ་བ་རྫོགས་པའི་སངས་རྒྱས་ཀྱི་ཐུགས་ཀྱི་སྲས་བྱང་ཆུབ་སེམས་དཔའ་རྣམས་ཀྱིས་སྡོམ་པའི་བསླབ་པར་བྱ་བ་ལམ་ཕ་རོལ་ཏུ་ཕྱིན་པ་དྲུག་ལ་འཇུག་པའི་ཚུལ་ནི། བཅོམ་ལྡན་འདས་ཀྱིས་གསུང་རབ་རྣམས་སུ་འདུལ་བ་ལ་འཇུག མདོ་སྡེ་ལ་སྣང༌། མངོན་པའི་ཆོས་ཉིད་དང་མི་འགལ་བར་ཇི་ལྟར་བསྟན་པའི་བཀའ་ལུང་བཞིན་དུ་སྐབས་འདིར་ཞི་བ་ལྷ་བདག་གིས་གབ་པ་རྣམས་མངོན་དུ་ཕྱུང༌། འཁྲུགས་པ་རྣམས་གཅིག་ཏུ་སྡེབས། མི་གསལ་བ་རྣམས་གསལ་བར་བྱེད་དེ་ཚིག་ཚོགས་མདོར་བསྡུས་ནས་བརྗོད་པར་བྱ་སྟེ། མདོ་སྡེ་སྣ་ཚོགས་པ་རྣམས་སུ་ཤིན་ཏུ་རྒྱས་པར་བསྟན་པར་བྱའོ་ཞེས་པའི་དོན་ནོ། །ཤེས་རབ་སྡོང་བུ་ལས། དམ་པས་མང་པོས་ཁས་འཆེ་མི་བྱེད་ཅིང༌། །གལ་ཏེ་དཀའ་བའི་ཁས་ནི་བླང་འགྱུར་ན། །རྡོ་ལ་རིས་མོ་བྲིས་པ་ཇི་བཞིན་དུ། །ཤི་ཡང་གཞན་དུ་འགྱུར་བར་མི་བྱའོ། །ཞེས་དང༌། བརྒྱད་སྟོང་འགྲེལ་ཆེན་ལས། གཞན་དོན་བརྩེ་བ་ཅན་རྣམས་སྲོག་ཕྱིར་ཡང༌། །རང་གི་ནུས་པ་ལྷོད་པར་མི་བྱེད་དེ། །སྐྱེས་བུ་དམ་པ་ཁུར་ཆེན་འཁུར་བ་དག །ཉམ་ངའི་གནས་སུ་ནམ་ཡང་འདོར་མི་བྱེད། །ཅེས་གསུངས་སོ། །གཉིས་པ་ཞར་བྱུང་དུ་དགོས་སོགས་ཆོས་བཞི་བསྟན་པ་ནི། བསྟན་བཅོས་ལུས་ལ་ཡོད་པའི་དགོས་སོགས་ཆོས་བཞི། དགོས་འབྲེལ་ངག་ལ་ཡོད་པའི་དགོས་སོགས་ཆོས་བཞི། ངག་ཙམ་ལ་ཡོད་པའི་དགོས་སོགས་ཆོས་བཞི་དང་གསུམ་ལས། དང་པོ་བསྟན་བཅོས་ལུས་ལ་ཡོད་པའི་དགོས་སོགས་ཆོས་བཞི་ནི། བརྗོད་བྱ། དགོས་པ། ཉིང་དགོས། འབྲེལ་བ་དང་བཞི་ལས། དང་པོ་བརྗོད་བྱ་ནི་ལམ་ཕ་རོལ་ཏུ་ཕྱིན་པ་དྲུག་ལ་འཇུག་པ་ནི་བརྗོད་བྱ་ཡིན་ལ། བརྗོད་བྱ་ལམ་ཕ་རོལ་ཏུ་ཕྱིན་པ་དྲུག་ལ་བརྟེན་ནས་ས་བཅུ་ལམ་ལྔའི་སྤངས་རྟོགས་ཡོངས་སུ་རྫོགས་པ་ནི་དགོས་པ་ཡིན་ལ། དགོས་པ་དེ་ལ་བརྟེན་ནས་རྣམ་པ་ཐམས་ཅད་མཁྱེན་པའི་གོ་འཕངས་ཐོབ་པ་ནི་ཉིང་དགོས་ཡོན་ནོ། །དེ་ཡིས་སྔ་མ་ཡར་འབྲེལ་སོང༌། ཕྱི་མ་མར་འབྲེལ་ནི། དེ་ལྟ་བུའི་རྣམ་པ་ཐམས་ཅད་མཁྱེན་པའི་གོ་འཕངས་དེའང་དགོས་པ་ས་ལམ་གྱི་ཡོན་ཏན་ཐོབ་པ་དེ་ལས་བྱུང་བ་དང༌། དགོས་པ་ས་ལམ་གྱི་ཡོན་ཏན་དེའང་བརྗོད་བྱ་ལམ་ཕ་རོལ་ཏུ་ཕྱིན་པ་དྲུག་ལ་ཚུལ་བཞིན་དུ་བསླབ་པ་ལས་བྱུང་བ་ཡིན་ནོ། །གཉིས་པ་དགོས་འབྲེལ་ངག་ལ་ཡོད་པའི་དགོས་སོགས་ཆོས་བཞི་ནི། བརྗོད་བྱ་མེད་པར་བྱ་རོག་སོ་བརྟག་གི་བསྟན་བཅོས་ལྟ་བུ་མ་ཡིན་ཏེ། བརྗོད་བྱ་ནི་ལམ་ཕ་རོལ་ཏུ་ཕྱིན་པ་དྲུག་ཡིན་ནོ། །དགོས་པ་མེད་པར་ཀླུ་རྒྱལ་འཇོག་པོའི་གཙུག་ནོར་ལེན་པའི་བསྟན་བཅོས་ལྟ་བུ་མ་ཡིན་ཏེ། ས་བཅུ་ལམ་ལྔའི་སྤངས་རྟོགས་ཡོངས་སུ་རྫོགས་པ་ནི་དགོས་པ་དང༌། ཉིང་དགོས་མེད་པར་ཕྱུགས་ཀྱིས་མཆོད་སྦྱིན་བྱས་ནས་ཐར་པ་ཐོབ་ཅེས་པའི་བསྟན་བཅོས་ལྟ་བུ་མ་ཡིན་ཏེ། ཐར་པ་དང་ཐམས་ཅད་མཁྱེན་པའི་གོ་འཕངས་ཐོབ་པ་ནི་ཉིང་དགོས་ཡིན་ནོ། །གསུམ་པ་ངག་ཙམ་ལ་ཡོད་པའི་དགོས་སོགས་ཆོས་བཞི་ནི། དཔེར་ན་བུམ་པ་ཞེས་ངག་ནས་བརྗོད་པ་ནི་བརྗོད་བྱ་ཡིན་ལ། བུམ་པས་ཆུ་སྐྱོར་གྱི་དོན་བྱེད་ནུས་པ་ནི་དགོས་པ་ཡིན་པ་དང༌། ཆུ་དེས་སྐོམ་པའི་གདུང་བ་སེལ་བ་ནི་ཉིང་དགོས་ཡིན་ནོ། །དེས་སྔ་མ་ཡར་འབྲེལ་སོང༌། ཕྱི་མ་མར་འབྲེལ་ནི། ཉིང་དགོས་སྐོམ་པའི་གདུང་བ་སེལ་བ་དེའང་དགོས་པ་ཆུ་སྐྱོར་གྱི་དོན་བྱེད་ནུས་པ་ལ་རག་ལས་པ་དང༌། དགོས་པ་ཆུ་སྐྱོར་གྱི་དོན་བྱེད་ནུས་པ་དེའང་ངག་ནས་བུམ་པ་ཞེས་བརྡ་སྤྲོད་པ་ལ་རག་ལས་སོ། །གཉིས་པ་གཞན་དོན་དུ་ཁེངས་པ་བསྐྱུངས་ཤིང་སྤྲོ་བ་བསྐྱེད་པ་དང་གཉིས་ལས། དང་པོ་གཞན་དོན་དུ་ཁེངས་པ་བསྐྱུང་བ་ནི། སྔོན་ཆད་མ་བྱུང་བ་ཡང་འདིར་བརྗོད་མེད། །སྡེབ་སྦྱོར་མཁས་པའང་བདག་ལ་ཡོད་མིན་ཏེ། །དེ་ཕྱིར་གཞན་དོན་བསམ་པའང་བདག་ལ་མེད། །རང་གི་ཡིད་ལ་བསྒོམ་ཕྱིར་ངས་འདི་བརྩམས། །ཞེས་གསུངས་ཏེ། དོན་ཟབ་མོ་རྒྱལ་བའི་བཀའ་ལུང་ལས་སྔོན་ཆད་མ་བྱུང་བ་ཡང་སྐབས་འདིར་ཞི་བ་ལྷ་བདག་གིས་གསར་དུ་བརྗོད་པ་མེད་ལ། འོ་ན་དོན་ཟབ་མོ་རྒྱལ་བའི་བཀའ་ལུང་ལས་ལྷག་པ་ཞིག་མེད་ན། ཚིག་གི་རྣམ་འགྱུར་གཞན་ལས་ལྷག་པ་ཞིག་ཡོད་དམ་ཞེ་ན། རྒྱལ་པོ་དགེ་བའི་དབང་པོས་མཛད་པའི་སྐྱེས་རབས་དཔག་བསམ་འཁྲི་ཤིང་དང་སློབ་དཔོན་དཔའ་བོས་མཛད་པའི་སྐྱེས་རབས་སོ་བཞི་མ་ལྟ་བུ་མཁས་རྣམས་ཐུགས་དགྱེས་པར་བསྐྱེད་ནུས་པའི་ཚིག་གི་སྡེབ་སྦྱོར་མཁས་པའང་ཞི་བ་ལྷ་བདག་ལ་ཡོད་པ་མ་ཡིན་ཏེ། འོ་ན་སྔོན་གྱི་མཁས་པ་ཀླུ་ཐོགས་ཡབ་སྲས་སོགས་ཀྱི་བསྟན་བཅོས་མང་དུ་ཡོད་བཞིན་དུ་ཁྱོད་ཀྱི་བསྟན་བཅོས་འདི་རྩོམ་པའི་དགོས་པ་གང་ཞེ་ན། རྒྱུ་མཚན་འདི་ཉིད་ཀྱི་ཕྱིར་ཚངས་སྤྱོད་ཀྱི་ཡོན་ཏན་བཞི་དང་ལྡན་པའི་རྒྱལ་བའི་བཀའ་དང་ཀླུ་ཐོགས་སོགས་ཀྱི་མཛད་པའི་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པའི་བསྟན་བཅོས་སྔ་མ་དག་ལས་ལྷག་པའི་གཞན་དོན་བྱུང་བའི་བསམ་པ་ངན་པའང་ཞི་བ་ལྷ་བདག་ལ་མེད་དེ། འོ་ན་ཅི་ཕྱིར་རྩོམ་ཞེ་ན། འོན་ཀྱང་རང་གི་ཡིད་ལ་བྱང་ཆུབ་ཀྱི་སེམས་བསྒོམས་ནས་ཡང་ནས་ཡང་དུ་གོམས་པར་བྱ་བའི་ཕྱིར་ངས་བྱང་ཆུབ་སེམས་དཔའི་སྤྱོད་པ་ལ་འཇུག་པའི་བསྟན་བཅོས་འདི་བརྩམས་སོ། །འོ་ན་ཁྱོད་ཀྱི་བསྟན་བཅོས་བརྩམ་པའི་བྱ་བ་མི་འཐད་དེ། བརྩམ་ལ་ས་མཐའ་སྟོན་པའི་ཕྱིར་ཞེ་ན། འདས་པའི་རྐྱེན་ཙམ་ལས་མཐའ་བསྟན་པ་ནི་བརྗོད་བྱ་ནང་གི་དངོས་པོ་ཡོངས་སུ་རྫོགས་པར་སྔ་མ་ནས་ཐུགས་ལ་བཞག་ཟིན་པའི་དབང་དུ་བྱས་པ་ཡིན་ནོ། །གཉིས་པ་སྤྲོ་བ་བསྐྱེད་པ་ནི། དགེ་བ་སྒོམ་ཕྱིར་བདག་གི་དད་པའི་ཤུགས། །འདི་དག་གིས་ཀྱང་རེ་ཞིག་འཕེལ་འགྱུར་ལ། །བདག་དང་སྐལ་བ་མཉམ་པ་གཞན་གྱིས་ཀྱང༌། །ཅི་སྟེ་འདི་དག་མཐོང་ན་དོན་ཡོད་འགྱུར། །ཞེས་གསུངས་ཏེ། རང་གི་ཡིད་ལ་བྱེད་པའི་དགེ་བ་བྱང་ཆུབ་ཀྱི་སེམས་རིན་པོ་ཆེ་རང་རྒྱུད་ལ་དུས་རྟག་ཏུ་བསྒོམ་པ་སྟེ་བསྐྲུན་པའི་ཕྱིར་བསྟན་བཅོས་བརྩམས་པ་འདི་དག་གིས་ཀྱང་བདག་གི་དད་པའི་ཤུགས་ཏེ། སེམས་དྭང་བའི་རྒྱུན་རེ་ཞིག་སྟེ་ཐོག་མར་གོང་ནས་གོང་དུ་འཕེལ་བར་འགྱུར་ལ། བདག་དང་སྐལ་བ་མཉམ་པ་འགའ་ཞིག་དགེ་བ་རྫོགས་པའི་བྱང་ཆུབ་ཀྱི་གོ་འཕང་དོན་དུ་གཉེར་བ་གང་ཟག་གཞན་གྱིས་ཀྱང༌། ཅི་སྟེ་གཞུང་ངམ་དོན་འདི་དག་མཐོང་ཞིང་རྟོགས་ན་དོན་ནམ་དགོས་པ་ཆེན་པོ་ཡོད་པར་འགྱུར་རོ། །ཐོགས་མེད་བཟང་པོས། ཕན་བདེ་འབྱུང་གནས་རྫོགས་པའི་སངས་རྒྱས་རྣམས། །དམ་ཆོས་སྒྲུབ་ལས་བྱུང་སྟེ་དེ་ཡང་ནི། །དེ་ཡི་ལག་ལེན་ཤེས་ལ་རག་ལས་པས། །རྒྱལ་སྲས་རྣམས་ཀྱི་ལག་ལེན་བཤད་པར་བྱ། །ཞེས་གསུངས་སོ། །ཞེས་པའང་ཕ་སྡིངས་བྱམས་ཁང་དུ་དགེ་རིན་པས་སོ།། །།